קו 63 של דן. ארכיון (צילום: עמית מגל)

קווים חדשים ותגבור של קווים קיימים עשויים לשנות את מפת התחבורה הציבורית במרכז הארץ: משרד התחבורה הודיע אמש (יום ה') כי החל מ-4 בינואר 2019 יחולו שינויים משמעותיים בקווי האוטובוסים בגוש דן. השינויים, שכוללים את חברות האוטובוסים הפועלות בתל אביב, רמת גן, גבעתיים, בני ברק, רמת השרון ובקעת אונו, מתבצעים ברקע כניסת חברת "מטרופולין" לגוש דן.

בהתאם לתוכנית יתווספו יותר מ-1,500 נסיעות יומיות בהשקעה של כ-60 מיליון שקל בשנה, ויותר מ-5,000 נסיעות חדשות בשבוע. הדגש בתוכנית החדשה יינתן לטיפול בקווים עמוסים כיום וקיצור זמני הנסיעה.

אוטובוסים של חברת מטרופולין(צילום: צביקה טישלר)

במסגרת השינויים יופעלו 10 קווים חדשים, בהם מרמת גן לשכונת רמת החייל בתל אביב, מרחוב דיזנגוף בתל אביב לתחנת רכבת השלום בעיר ומרמת השרון למרכז תל אביב. בנוסף, קו 12 יחבר בין שכונות צפון תל אביב לתחנת הרכבת אוניברסיטה וקו 15 שיחבר בין שכונות דרום תל אביב לתחנת הרכבת ההגנה ולשוק בשכונת התקווה.

שני קווים ישדרגו את תושבי שכונת פלורנטין בדרום תל אביב: קו 13, שפועל כיום בין דרום העיר לאוניברסיטה, יעבור גם בשכונה. כמו כן, קו חדש, 54, יגיע מהשכונה עד לתחנת הרכבת ההגנה ויעבור בדרך ברחוב יגאל אלון בעיר.

במקביל ישופרו כמה קווים קיימים. קו 239 מרחוב דיזנגוף בתל אביב לרכבת השלום יתוגבר במקביל לקו החדש שייפתח כאמור באותו המסלול. עוד יתוגברו הקווים 204 ו-304 משכונת התקווה לרכבת ההגנה, קו 122 ממרכז תל אביב לרמת החייל, הקו המהיר 128 ממרכז תל אביב לאזור התעשייה קריית אריה בפתח תקווה, קו 33 מרמת גן לאוניברסיטת תל אביב, קו 63 שמתחיל ברמת גן, עובר בגבעתיים ומגיע לרחוב רוטשילד בתל אביב וכן קו 46 שמחבר בין רכבת מרכז ליפו וסבל באחרונה מעומסים.

בבקעת אונו יושק קו חדש מגני תקווה לתל אביב שעדיין אין לו מספר. כמו כן ישופר השירות בקו 18 מבקעת אונו לבני ברק.



שר התחבורה כץ (צילום: דוברות משרד התחבורה)

השיפורים ילוו במערך הסברה מקיף לקראת השינויים ובמהלכם, שיכלול דיילי הסברה בתחנות המוצא והיעד, חלוקת עלונים באוטובוסים ומודעות בתקשורת.

שר התחבורה ישראל כץ ציין כי "השינויים והשיפורים בקווי האוטובוסים הם חלק מהתוכנית לשפר את הנגישות במטרופולין, תוכנית הכוללת בין היתר קידום מאות קילומטרים של נתיבי העדפה והקמת קווי רכבת קלה".

כץ ציין עוד כי "מדובר בתוספת משמעותית של שירות, שתביא לשיפור איכות הנסיעה בגוש דן, להגדלת אמינות המערכת ולקשרים חדשים ומהירים לאזורי תעסוקה, מרכזים אקדמיים ומוקדים נוספים. הכנסת מפעיל חדש לתל אביב היא צעד נוסף ביישום המהפכה בתחבורה הציבורית".